מדובר במיזם שנועד לפתח מיומנויות פיננסיות, מודעות חברתית, צרכנות ביקורתית ועידוד השתתפות פוליטית- חברתית בקרב בני הנוער.
התכנית החדשה תעניק לתלמידי כיתות י' כלים ומושגים שיסייעו להם בהתנהלות כלכלית ופיננסית נבונה, ובקבלת החלטות בחייהם כבוגרים עצמאיים. התכנית כוללת תכנים, עקרונות מנחים, וכלים בסיסיים לקבלת החלטות פיננסיות, תבונה בהתנהגות צרכנית, ניהול הכנסות והוצאות, השקעה וחיסכון ועוד.
במסגרת התכנית בין היתר : תוכשר קב' מנהיגות נוער הכוללת נציגים מכל בית ספר, כשגרירי חינוך פיננסי-חברתי. כמו כן, ייהנו התלמידים מהצגה ומהרצאה העוסקות בהתנהלות כלכלית וכן ייערכו חידון עירוני ויום שיא.
המודל החדשני הנו יוזמה משותפת של ועדת הצעירים ומינהל החינוך בעיריית באר שבע יחד עם תושב באר שבע, מפתח ומייסד התכנית "עת לדעת", תכנית לחיזוק החב' הישראלית ע"י הנגשת העולם הכלכלי-חברתי, לכלל אזרחי המדינה, בני שחורי.
יו"ר ועדת הצעירים, חברת מועצת העיר, שילת חקשור ציינה: " בשנה החולפת נעשתה עבודת הכנה משמעותית לקראת הפעלת המודל החדשני. התכנים בתכנית מועברים באופן חוויתי, בגובה העיניים ובשפה פשוטה, תוך שימוש בחידונים ופעילויות קבוצתיות. התכנית חושפת את התלמידים למוסדות והארגונים הסובבים אותם ומקנה כישורים למיצוי זכויות ולהתנהלות שוטפת מיטבית עמם."